

**REPUBLIKA E SHQIPËRISË**

**MINISTRIA E MIRËQENIES SOCIALE DHE RINISË**

**AGJENCIA KOMBËTARE E ARSIMIT, FORMIMIT PROFESIONAL DHE KUALIFIKIMEVE**

**PROGRAM ORIENTUES PËR PROVIMET PËRFUNDIMTARE**

**NË DREJTIMIN MËSIMOR “KËRKIM, SHPIM DHE SHFRYTËZIM NAFTE GAZI DHE UJI”, NIVELI I**

**Tiranë, 2017**

**Programi orientues** përprovimet përfundimtare të drejtimit mësimor **”Kërkim, shpim dhe shfrytëzim nafte, gazi dhe uji”, Niveli I** përmban temat dhe kompetencat më të rëndësishme dhe më përfaqësuese për këtë drejtim mësimor, të trajtuara në lëndët profesionale dhe në modulet e detyruara të praktikës profesionale në të dy klasat e këtij niveli.

Ky program i ndihmon nxënësit të përqendrohen në ato njohuri (koncepte, parime, ligjësi, procedura etj.) dhe kompetenca profesionale, që qëndrojnë në themel të profesionit për këtë nivel kualifikimi. Programi ndihmon, gjithashtu, edhe mësuesit për organizimin e punës për përsëritjen dhe kontrollin përfundimtar të arritjeve të nxënësve.

Për prindërit, ky program jep informacionin për vëllimin e punës që kërkohet të bëjnë fëmijët e tyre dhe ndihmon në caktimin e një regjimi të përshtatshëm ditor për ta.

Për drejtuesit e arsimit të të gjitha niveleve, këto programe krijojnë mundësinë e verifikimit paraprak të shkallës së përgatitjes përfundimtare të nxënësve brenda një institucioni të caktuar shkollor, i cili mund të realizohet duke zhvilluar testime përmbledhëse.

Qëllimet e këtyre provimeve duhet të përfshijnë motivimin, të nxënit, diagnostikimin, kualifikimin, përzgjedhjen dhe monitorimin e nxënësve për njohuritë e tyre.

Gjatë punës me këto programe kujdes duhet t’i kushtohet përvetësimit të njohurive dhe kompetencave themelore për këtë nivel kualifikimi, të cilat bëjnë të mundur integrimin e nxënësit/es në botën e punës, por edhe që krijojnë vazhdimësinë e shkollimit të tij/saj në nivelin tjetër.

Gjatë përgatitjes së nxënësve për provimet përfundimtare, është e rëndësishme që paraprakisht mësuesit/instruktorët të zhvillojnë testime të nxënësve, me teste teorike apo praktike, që mund t’i hartojnë vetë, duke përdorur instrumente të larmishme vlerësimi. Gjatë hartimit të përmbajtjes së tyre duhen mbajtur parasysh njohuritë dhe kompetencat e përfshira në këtë program, kriteret e vlerësimit të përcaktuara në modulet përkatëse si edhe udhëzimet për vlerësimin e nxënësve.

Programi orientues përbëhet nga dy pjesë:

* programi orientues për provimin e teorisë profesionale të integruar;
* programi orientues për provimin e praktikës profesionale të integruar.

**A) Programi orientues për Provimin e Teorisë Profesionale të integruar**

**Programi orientues** për provimin e teorisë profesionale të integruar, në drejtimin mësimor ” **Kërkim, shpim dhe shfrytëzim nafte, gazi dhe uji**”, Niveli I, është hartuar duke u mbështetur në programet e përgjithshme të lëndëve profesionale, që përmban Skelet-kurrikuli përkatës.

Ky program përmban rreth 33% të vëllimit të përgjithshëm të lëndëve te kulturës profesionale.

Në këtë program janë përfshirë ato lëndë, të cilat përbëjnë bazën kryesore dhe thelbësore për formimin profesional të nxënësve, për të dyja klasat e marra së bashku (klasa e 10-të dhe klasa e 11-të).

**Lëndët profesionale** të përfshira në programin orientues dhe peshat e tyre përkatëse, në të cilat janë marrë në konsideratë vëllimi dhe rëndësia e njohurive në formimin profesional të nxënësve, janë si më poshtë:

|  |  |  |  |
| --- | --- | --- | --- |
| **Nr.** | **Lënda** | **Vëllimi i orëve për çdo lëndë** | **Peshat**  **në %** |
| 1 | Gjeologji e përgjithshme | 37 | 18 |
| 2 | Shpimi i puseve tё naftës, gazit dhe ujit | 78 | 38 |
| 3 | Nxjerrja e naftës, gazit dhe ujit | 90 | 44 |
|  | **TOTALI** | **205** | **100 %** |

**Temat sipas lëndëve** janë:

1. Temat nga lënda “**Gjeologji e përgjithshme.**”, kl. 10 : **(37 orë)**

* Njohuri të përgjithshme për mineralet,
* Përshkrimi i shkëmbinjve magmatikë,
* Proceset gjeologjike të jashtme (ekzogjene),
* Proceset gjeologjike të brendshme (endogjene).

1. Temat nga lënda “**Shpimi i puseve tё naftës, gazit dhe ujit**”, kl.10 dhe kl.11: **(78 orë)**

* Llojet e puseve që shpohen,
* Metodat e shpimit të puseve (klasike dhe eksperimentale),
* Sondat e shpimit të puseve të naftës. Llojet e tyre,
* Kullat e sondave të shpimit, llojet dhe funksionet e tyre,
* Sistemi rrotullues, qëllimi, funksionimi,
* Kolonat e shpimit , funksionet,
* Përbërja e kolonave të shpimit (tubat)
* Llojet e intrumenteve shkëmbshkatërrues,
* Pajisjet dhe mekanizmat që përdoren gjatë proceseve të ulje ngritjeve të kolonës së shpimit,
* Lëngjet larës, funksionet e tyre,
* Funksionet e trasmisioneve në sondat e shpimit të puseve,
* Funksionet e agregateve të energjisë,
* Funksionet e pajisjeve të grykës së puseve,
* Montimi i bazës dhe i kullës së sondës së shpimit,
* Montimi i rotorit ose i motorit ajror (top drive),
* Funksionet e kompletit karotier,
* Transporti i shkëmbit të shkatërruar në sipërfaqe nga lëngu larës,
* Zgjedhja e lëngut larës për shpimin e shkëmbinjve,
* Konstruksioni dhe qëllimi i konstruksionit të puseve,
* Qëllimi i kryerjes së çimentimit të kolonave të rrethimit.

1. Temat nga lënda “**Nxjerrja e naftës, gazit dhe ujit**”, kl.10 dhe kl.11: **(90 orë)**

* Shfrytëzimi i puseve të naftës me errupsion natyror,
* Shfrytëzimi i puseve të naftës me errupsion artificial,
* Shfrytëzimi i puseve të naftës me pompë thellësie,
* Skema sipërfaqësore e pajisjeve të nevojshme për vënien e puseve në shfrytëzim,
* Vënia e një pusi nxjerrje nafte në shfrytëzim,
* Kompletimi sipërfaqësor i grykës së pusit,
* Përvetësimi me ulje niveli,
* Pёrgatitja e pusit dhe operacionet,
* Kompletimi sipërfaqësor, armatura e grykës së pusit,
* Përgatitja e pusit dhe pajisjet e shtytjes së ajrit,
* Shfrytëzimi me ngritës periodik dhe me presion,
* Kontrolli dhe rregullimi i punës së puseve,
* Pompat e thellësisë,
* Pjesët lëvizëse të lëkundësit,
* Sistemi fiksimit të astës kalibrate,
* Kolona e tubove të shfrytëzimit,
* Llojet e punimeve nëntokësore,
* Pastrimi i tapave të rërës ,
* Shfrytëzimi normal me pompë thellësie me purteka,
* Pompat me burmë,
* Nxjerrja e naftës dhe grumbullimi në grupin e prodhimit,
* Riparimi i kolonave.

**Udhëzime për vlerësimin:**

Provimi i teorisë profesionale të integruar do të jetë me shkrim. Rekomandohet që provimi të kryhet me anë të një testi të parapërgatitur nga vetë shkolla duke u mbështetur edhe tek banka e testeve të përgatitura nga AKAFPK-ja. Ky test do të konsiderohet i vlefshëm dhe i besueshëm, në se rezultati i vlerësimit tregon realisht nivelin e arritjeve të nxënësve. Rekomandohet që pyetjet e nivelit të parë të vendosen në fillim të testit, pasi kjo inkurajon dhe nxit nxënësin. Gjithashtu, 50% e njësive të testit të jenë me zgjedhje të shumëfishtë (deri në 4 alternativa) dhe pjesa tjetër të jenë njësi testi në formën e pyetjeve me përgjigje të hapur (nxënësi duhet të japë edhe argumentet për përgjigjen e dhënë nga ana e tij/saj), pyetje me përgjigje të kufizuar etj.

Njësitë e testit duhet të jenë të niveleve të ndryshme të vështirësisë, duke ndjekur skemën me tri nivele, si më poshtë:

**Niveli I**: Rikujtimi /Të kuptuarit

**Niveli II**: Zbatimi /Analiza

**Niveli III**: Sinteza/Vlerësimi

**Model i shpërndarjes së pikëve për pyetje të niveleve të ndryshme në test**

|  |  |  |
| --- | --- | --- |
| **Niveli I (i ulët)** | **Niveli II (mesatar)** | **Niveli III (i lartë)** |
| Aftësia për të rikujtuar/kuptuar/  identifikuar  dhe për të përshkruar... | Aftësia për të zbatuar/argumentuar/  shpjeguar/krahasuar  dhe për të analizuar... | Aftësia për të vlerësuar dhe për të nxjerrë përfundime... |
| 40% | 40% | 20% |

Shkolla përcakton numrin maksimal të pikëve të testit dhe harton skemën përkatëse të vlerësimit. Në tabelën në vijim, rekomandohet që numri maksimal i pikëve të jetë 50 dhe shpërndarja e pikëve të bëhet në raport me peshën e çdo lënde dhe nivelet e vështirësisë.

**Ndarja e pikëve sipas peshës së çdo lënde dhe niveleve**

|  |  |  |  |  |  |  |
| --- | --- | --- | --- | --- | --- | --- |
| **Nr.** | **Lënda** | **Peshat e lëndëve në %** | **Pikët për çdo lëndë** | **Ndarja e pikëve sipas niveleve të vështirësisë** | | |
| **Niveli I**  **40%**  **e pikëve** | **Niveli II**  **40%**  **e pikëve** | **Niveli III**  **20%**  **e pikëve** |
| 1 | Gjeologji e përgjithshme | 18 | 9 | 4 | 3 | 2 |
| 2 | Shpimi i puseve tё naftës, gazit dhe ujit | 38 | 19 | 7 | 9 | 3 |
| 3 | Nxjerrja e naftës, gazit dhe ujit | 44 | 22 | 9 | 8 | 5 |
|  | **TOTALI** | **100%** | **50 pikë** | **20 pikë** | **20 pikë** | **10 pikë** |

Përcaktimi i pikëve për çdo njësi testi bëhet duke pasur parasysh tipin e njësisë së testit. Për shembull: njësitë e testit me zgjedhje të shumëfishtë marrin gjithmonë 1 (një) pikë përkundrejt përgjigjes së paracaktuar të saktë; njësitë me përgjigje të hapur marrin aq pikë sa kërkesa kanë brenda për brenda tyre (duke mbajtur parasysh edhe argumentimin nga nxënësi); njësitë me përgjigje të kufizuar marrin aq pikë sa gjykohet nga grupi hartues dhe kjo lidhet me kërkesat që parashtrohen në pyetje dhe niveli i vështirësisë.

Së fundi, skema e vendosjes së notës kundrejt pikëve të fituara përcaktohet nga grupi hartues i testit. Në vijim, jepet një model i skemës së vlerësimit me nota:

|  |  |
| --- | --- |
| **Pikët e fituara** | **Notat** |
| **0 - 10** | **4** |
| **11 - 20** | **5** |
| **21 - 30** | **6** |
| **31 – 35** | **7** |
| **36 - 40** | **8** |
| **41 - 45** | **9** |
| **46 - 50** | **10** |

**B) Programi orientues për Provimin e Praktikës Profesionale të integruar**

**Programi orientues** për provimin e praktikës profesionale të integruar, në drejtimin mësimor ” **Kërkim, shpim dhe shfrytëzim nafte, gazi dhe uji**”, Niveli I është hartuar duke u mbështetur në listën e kompetencave profesionale dhe në modulet e detyruara të praktikës profesionale, që përmban Skeletkurrikuli përkatës.

**Lista e kompetencave profesionale** për të cilat duhet të vlerësohen nxënësit**, detyrat e punës** dhe **pikët** për secilën kompetencë:

|  |  |  |  |
| --- | --- | --- | --- |
| **Nr** | **Kompetencat profesionale** | **Detyrat e punës** | **Pikët** |
| 1. | Të kryejë identifikimin e dukurive dhe proceseve gjeologjike në terren. | **Detyra 1:** Realizimi i identifikimit të dukurive dhe proceseve gjeologjike në terren. | 15 |
| 2. | Të kryejë operacionet kryesore të punës gjatë shpimit të puseve - 1 | **Detyra 3:** Kryerja(ndjekja) në terren e operacioneve të punës gjatë shpimit të puseve - 1 | 15 |
| 3. | Të kryejë operacionet kryesore të punës në nxjerrjen e naftës - 1 | **Detyra 3:** Kryerja (ndjekja) në terren e operacioneve të punës në nxjerrjen e naftës - 1 | 15 |
| 4. | Të kryejë procese të  teknikës së sigurimit  nё shpim dhe nxjerrje. | **Detyra 4:** Kryerja (ndjekja) në terren e teknikave të sigurimit nё shpim dhe nxjerrje. | 15 |
| 5. | Të kryejë operacionet kryesore të punёs nё shpimin e puseve - 2 | **Detyra 5**: Kryerja (ndjekja) në terren e operacioneve të punës gjatë shpimit të puseve - 2 | 20 |
| 6. | Të kryejë operacionet kryesore të punёs në nxjerrjen e naftës - 2 | **Detyra 6**: Kryerja (ndjekja) në terren e operacioneve të punës gjatë nxjerrjes së naftës - 2 | 20 |
| **Shuma** | | | **100** |

**Skema e vlerësimit me nota:**

|  |  |
| --- | --- |
| **Pikët e fituara** | **Notat** |
| **0 - 40** | **4** |
| **41 - 50** | **5** |
| **51 - 60** | **6** |
| **61 - 70** | **7** |
| **71 - 80** | **8** |
| **81 - 90** | **9** |
| **91 - 100** | **10** |

Shënime:

* Provimi praktik do të realizohet me anë të metodës së vlerësimit të nxënësve **me** “***detyra pune***”, në grupe pune(ose individuale), në mjedise reale sipërfaqësore të puseve për kërkim(nafte dhe gazi), shpim dhe shfrytëzim të ujit, por edhe në mjedise të simuluara(në pamundësi për ta realizuar në objekt, pus nafte, gazi) të udhëhequra nga mësuesi/instruktori ose një inxhinier/teknik i kompanisë në terren sepse rregullat e sigurimit teknik në puset e shpimit, nxjerrjes dhe shfryëzimit të naftës, gazit e kanë të ndaluar rreptësisht hyrjen e nxënësve të Nivelit I.
* Në vlerësimin e kompetencave profesionale, rekomandohet t’i lihet hapësirë për vlerësime edhe bashkëbisedimit profesional ndërmjet komisionit dhe nxënësit, pasi ai është element i rëndësishëm i secilës prej kompetencave të listuara.
* Koha për realizimin e të gjitha detyrave duhet të jetë jo më shumë se 9(nëntë) orë, në përputhje kjo me Rregulloren e Zhvillimit të Provimeve Përfundimtare në fuqi.
* Është **e domosdoshme dhe shumë e rëndësishme** që për çdo detyrë, qysh në fillim të provimit të praktikës profesionale, nga mësuesit/instruktorët(organizatorët e provimit) t’i kushtohet vemëndje **“përcaktimit dhe zbatimit të rregullave të teknikës së sigurimit dhe të ruajtjes së mjedisit”** gjatë gjithë kryerjes së detyrave dhe për çdo nxënës**.**
* Për çdo detyrë, komisioni i vlerësimit duhet të përgatisë instrumentet përkatëse të vlerësimit sipas kompetencave profesionale. Instrumenti i vlerësimit për secilën detyrë duhet të përfshijë të gjitha hapat e realizimit të saj, duke filluar nga përgatitja e vendit dhe mjeteve dhe veglave të punës etj.
* Gjithashtu për çdo detyrë komisioni duhet të përfshijë në vlerësim një element shumë të rëndësishëm, i cili është sistemimi dhe pastrimi i vendit dhe i mjeteve të punës pasi nxënësi ka realizuar dhe përfunduar detyrën.
* Në të gjitha detyrat mësuesi\instruktori i praktikës mund ti grupojë nxënësit në grupe pune ku secili grup duhet ti kryejë të gjitha detyrat.
* Instrumenti i vlerësimit duhet të përfshijë në përmbajtjen e tij edhe kritere për vlerësimin e kompetencave kyçe profesionale si vetëkontrolli, përgjegjshmëria, manifestimi i guximit, angazhimi fizikisht, mendërisht dhe emocionalisht në kryerjen e detyrave të ndryshme si dhe komunikimi, bashkëpunimi në grup, bashkëveprimi ndërmjet njëri tjetrit etj.
* Gjithashtu, komisioni duhet të hartojë dhe një listë kriteresh vlerësimi për produktin përfundimtar.
* Komisioni i provimit për të gjitha detyrat parapërgatit testin dhe tezat e provimit ku nxënësi/grupi në mënyrë të rastësishme zgjedh njërën prej tyre. Komisioni i provimit duhet të përgatisë paraprakisht instrumentin e vlerësimit me procedurat/hapat/etapat e kryerjes së detyrave. Komisioni nuk duhet të ndërhyjë gjatë zhvillimit të provimit.
* Vlerësimi i të gjitha detyrave bëhet me listë kontrolli në bazë të instrumenteve përkatëse të vlerësimit.
* Udhëzime për **Detyrën 1.** “**Realizimi i identifikimit të dukurive dhe proceseve gjeologjike në terren**“.

Kjo detyrë do të realizohet në sipërfaqe të tokës, në terren ku aktualisht ndodhin dukuritë dhe proceset e përmendura: pranë vendeve ku parashikohet të hapen puse nafte, gazi dhe uji por edhe në zona të tjera ku potencialisht mund të ndodhin(hapen ato) ato. Nxënësit në mënyrë individuale ose në grupe pune bëjnë vëzhgimin, identifikimin, përshkrimin dhe interpretimin proceseve gjeologjike në terren dhe i hedhin ato në fletore të tyre të punës.

Më pas, për të realizuar matjen gjeologjike, nxënësve mund t’u jepen në dispozicion, t’ju sigurohen nga mësuesi/instruktori: harta të ndryshme në letër, makete si dhe një busull gjeologjike. Mësuesi/instruktori do t’i orientojë nxënësit të bëjnë matjen e elementeve të shtruarjes së shtresave. Për këtë, nxënësit duhet të përdorin busullën gjeologjike të kolauduar për të matur elementet e shtruarjes së shtresave dhe t’i hedhin matjet në fletore. Matjet duhet të përsëriten dy herë dhe të regjistrohet mesatarja e tyre në përfundim hidhen të dhënat në fletore.

Vlerësimi do të realizohet me listë kontrolli duke vlerësuar çdo kompetencë.

* Udhëzime për **Detyrën 2.”** **Kryerja e operacioneve të punës gjatë shpimit të puseve – 1**”.

Kjo detyrë nëse është e mundur, të kryhet në mjediset e një pusi nafte në terren të shoqëruar nga mësuesi/instruktori ose një inxhinier/teknik i kompanisë ose në pamundësi nxënësit ndjekin të gjitha proceset në formë simulimi në laborator.

Nxënësi në grupe pune kryen/ndjek procese të veprimeve përgatitore për fillimin e shpimit të pusit si dhe kryen/ndjek veprime praktike pёr vënien nё punё tё njërës së impianteve kryesore tё sondёs sё shpimit si: kontrolli fizik dhe teknik i impianteve kryesore të sondës së shpimit, vënien në punë të arganellos së shpimit, vënien në punë të rrotorit ose topdriverit, vënien në punë të pompave të lëngut larës, vënien në punë të impianteve të pastrimit të lëngut larës, vënien në punë të përzierësve të lëngut larës, vënien në funksionim të preventorit të fontanave si dhe vënien në punë të paisjeve për përpunimin kimik të lëngut larës.

Kjo detyrë do të realizohet dhe do të trajtohet në mjediset e sondës së shpimit ose mësuesi/instruktori do të improvizoje situata të ngjashme me operacionet e përshkruara për këtë detyrë duke përdorur bazën materiale që është në sondën e shpimit dhe duke ju vënë në dispozicion nxënësve/grupeve sa më shumë të jetë e mundur demonstrimet konkrete të procedurave të punës për proceset e ndryshme gjatë shpimit te pusit.

Nxënësit duhet të angazhohen në veprimtari konkrete pune për kryerjen/ndjekjen e proceseve të ndryshme në sondë, fillimisht në mënyrë të mbikëqyrur nga mësuesi/instruktori dhe më pas në mënyrë të pavarur. Ata duhet të nxiten të diskutojnë në lidhje me proceset e punës.

Gjatë vlerësimit të nxënësve, duhet të vihet theksi te verifikimi i shkallës së arritjes së shprehive praktike për realizimin e proceseve të punës.

Realizimi i pranueshëm i detyrës do të konsiderohet arritja e kënaqshme e të gjitha kritereve të realizimit të specifikuara për çdo rezultat të të mësuarit.

* Udhëzime për **Detyrën 3.”** **Kryerja e operacioneve të punës në nxjerrjen e naftës -** 1”.

Edhe kjo detyrë nëse është e mundur, duhet të kryhet në mjediset e një pusi nafte në terren të shoqëruar nga mësuesi/instruktori ose një inxhinier/teknik i kompanisë ose në pamundësi nxënësi/grupi ndjek të gjitha proceset në formë simulimi.

Për realizimin e kësaj detyre nxënësi/grupet e punës kryen/kryejnë/ndjek/ndjekin veprime përgatitore për vёnien e pusit tё shpuar nё punё pёr nxjerrje nafte dhe kryen/kryejnë/ndjek/ndjekin veprime praktike pёr përvetësimin(shfrytëzimin) e pusit.

Organizatorët e provimit(mësuesit, instruktorët),( inxhinierët/teknikët) me proces simulimi (ose duke vrojtuar një sondë të nxjerrjes së naftës në terren)) iu kërkojnë nxënësve/grupeve të listojnë cilat janë veglat dhe paisjet e nevojshme për realizimin e operacioneve të punës së shpimit për nxjerrjen e naftës, si dhe të përcaktojnë radhën/hapat e kryerjes së proceseve të punës.

Gjithashtu nxënësit/grupet kryejnë/ndjekin me radhë proceset si (përcaktimi i ndodhjes së pajisjeve të injektimit të ajrit, përcaktimi i vendndodhjes së depove të naftës apo fluideve të tjerë për injektim/zëvendësimin e kolonës së lëngut larës në pus, skemën bazë të lidhjes së tubove, depove dhe pajisjeve me grykën e pusit, përgatitjen e grykës së pusit dhe lidhjeve të nyjeve të injektimit, lidhjen e aparateve matës dhe kontrollin e presionit, debitit të fluidit të injektuar të nxjerrë nga pusi si dhe destinacionin e tyre etj).

Instrumentet e vlerësimit që do të përdoren nga mësuesit, instruktorët janë:vëzhgim me listë kontrolli dhe pyetje.

Nxënësi/grupet duhen të kryen/ndjekin procedurat e listuara më sipër nëpërmjet një bashkëbisedimi profesional, proces që mbikëqyret gjatë gjithë kohës nga komisioni, i cili më pas mund t’i drejtojë pyetje të parapërgatitura për pikat/hapat kyçe të procesit. Nxënësit vlerësohen me listë kontrolli e cila hartohet nga komisioni i provimit dhe duhet të përmbajë të gjitha hapat e procedurës së realizimit të kësaj detyre. Kjo listë kontrolli mund të përmbajë edhe kritere për vlerësimin e kompetencave kyçe profesionale.

* Udhëzime për **Detyrën 4. ”Kryerja e teknikave të sigurimit nё shpim dhe nxjerrje.**”.

Edhe kjo detyrë nëse është e mundur duhet të kryhet në mjediset e një pusi për shpim nafte në terren të shoqëruar nga mësuesi/instruktori ose një inxhinier/teknik i kompanisë ose në pamundësi nxënësi/grupet ndjek/ndjekin të gjitha proceset në formë simulimi.

Nxënësi/grupet e punës pёrshkruajnë kushtet e punës dhe rregullat e sigurisё në sondën e shpimit të puseve të naftës, gazit e ujit, në puset e nxjerrjes, grupet e grumbullimit, identifikojnë masat e parandalimit të aksidenteve, sistemet e hidrantëve për shuarjen e zjarreve si dhe kutinë e ndihmës së shpejtë.

Që të realizohet kjo detyre nxënësve/grupeve të punës duhet t’ju organizohen(nga mësuesit/instruktorët) disa vizita mësimore në sondat e shpimit dhe në puset në terren të cilave u kryhet remonti nëntokësor, dhe ku kryhen proceset e këtij remonti.

Gjithashtu nxënësve/grupeve të punës për realizimin e detyrës duhet duhet t’ju sigurohen mjediset, veglat, pajisjet dhe materialet si mëposhtë:

zona të përshtatshme për t’u vizituar nga nxënësit, mjete transporti vajtje e nxënësve në objekt, mjedise për sistemimin e nxënësve, fletore ose blloqe shënimesh, stilolapsa, lapsa, goma(të udhëzohen se si t’i mbajnë shënimet në fletore ose blloqe), veshje të përshtatshme për nxënësit, kutinë e ndihmës së shpejtë me barnat më të domosdoshme për raste aksidentesh dhe sëmundjesh të lehta etj.

Nxënësit duhet të nxiten të diskutojnë me njëri-tjetrin për elementët dhe proceset e vrojtuara si dhe për interpretimin e rezultateve të vrojtimeve.

Gjatë vlerësimit të nxënësve(me listë kontrolli), duhet të vihet theksi te aftësia vëzhguese dhe interpretuese e tyre. Edhe kjo listë kontrolli mund të përmbajë kritere për vlerësimin e kompetencave kyçe profesionale.

* Udhëzime për **Detyrën 5. ”** **Kryerja e operacioneve të punës gjatë shpimit të puseve - 2**”.

Gjithashtu edhe tek kjo detyrë nëse është e mundur duhet të kryhet në mjediset e një pusi nafte në terren të shoqëruar nga mësuesi/instruktori ose një inxhinier/teknik i kompanisë ose në pamundësi nxënësi ndjek të gjitha proceset në formë simulimi në laborator.

Për realizimin e kësaj detyre nxënësit/grupet e punës kryejnë/ndjekin veprime praktike pёr shtesёn e instrumentit tё shpimit gjatё thellimit tё pusit, kryejnë/ndjekin veprime praktike pёr ngritjen dhe uljen e instrumentit tё shpimit pёr ndrrimin e daltës, kryejnë/ndjekin veprime praktike pёr pastrimin e shllamit dhe kontrollin e parametrave tё lёngut larёs, si dhe kryejnë/ndjekin veprime praktike pёr tubimin e pusit.

Edhe kjo detyrë do të realizohet dhe do të trajtohet në mjediset e sondës së shpimit ose mësuesi i praktikës do të improvizoje situata të ngjashme me operacionet e përshkruara në këtë detyrë(me simulim), duke përdorur bazën materiale që është në sondën e shpimit dhe duke ju vënë në dispozicion nxënësve/grupeve të punës sa më shumë të jetë e mundur demonstrimet konkrete të procedurave të punës për proceset e ndryshme gjatë shpimit të pusit -2.

Nxënësit/grupet e punës duhet të angazhohen në veprimtari konkrete pune për kryerjen e proceseve të ndryshme në sondë, fillimisht në mënyrë të mbikëqyrur nga mësuesi/instruktori dhe më pas në mënyrë të pavarur. Ata duhet të nxiten të diskutojnë në lidhje me proceset e punës.

Instrumentet e vlerësimit që do të përdoren nga mësuesit, instruktorët janë:vëzhgim me listë kontrolli dhe pyetje.

Nxënësi/grupet e punës duhen të kryejnë/ndjekin procedurat e listuara më sipër nëpërmjet një bashkëbisedimi profesional dhe ky proces mbikëqyret gjatë gjithë kohës nga komisioni, i cili më pas mund t’i drejtojë pyetje të parapërgatitura për pikat kyçe të procesit. Nxënësit vlerësohen me listë kontrolli, listë e cila hartohet nga komisioni i provimit dhe duhet të përmbajë të gjitha hapat e procedurës së realizimit të kësaj detyre. Kjo listë kontrolli mund të përmbajë edhe kritere për vlerësimin e kompetencave kyçe profesionale.

* Udhëzime për **Detyrën 6. ”** **Kryerja e operacioneve të punës gjatë nxjerrjes së naftës - 2**”.

Edhe kjo detyrë nëse është e mundur duhet të kryhet në mjediset e një pusi nafte në terren të shoqëruar nga mësuesi/instruktori ose një inxhinier/teknik i kompanisë ose në pamundësi nxënësit ndjekin të gjitha proceset në formë simulimi në laborator.

Për realizimin e kësaj detyre nxënësi/grupet e punës kryen/kryejnë/ndjek/ndjekin veprime praktike pёr vёnien nё shfrytёzim tё puseve tё shfrytёzimit me errupsion (vetёardhje), kryen/kryejnë/ndjek/ndjekin veprime praktike pёr shfrytёzimin e puseve tё naftёs me pompё thellёsie si dhe kryen/kryejnë/ndjek/ndjekin veprime praktike pёr remontin nёntokёsor tё puseve të naftës.

Për realizimin e kësaj detyre mësuesit/instruktorët është e domosdoshme ti sigurojnë nxënësve mjedise, vegla, pajisje dhe materialet si:

zona të përshtatshme për t’u vizituar nga nxënësit, puse, mjete transporti për vajtjen e nxënësve në terren(objekt), mjedise për sistemimin e tyre, fletore ose blloqe shënimesh, stilolapsa, lapsa, goma, veshje të përshtatshme për ta si dhe kutinë e ndihmës së shpejtë me barnat më të domosdoshme për raste aksidentesh dhe sëmundjesh të lehta.

Kjo detyrë duhet të realizohet duke organizuar disa vizita mësimore në sondat e shpimit dhe në puset të cilave u kryhet remonti nëntokësor, ku kryhen dhe proceset e tjera që janë objekt i kësaj detyre. Para çdo vizite mësuesi duhet t’u bëjë të ditur nxënësve proceset dhe elementët që do vrojtojnë gjatë saj dhe çfarë do të bëjnë/kryejnë/ndjekin ata konkretisht. Nxënësit duhet të udhëzohen dhe të udhëhiqen nga mësuesi/instruktori për kryerjen drejt të vëzhgimeve dhe vizatimeve si dhe duhet të nxiten të diskutojnë me njëri-tjetrin për elementët dhe proceset e vrojtuara si dhe për interpretimin e rezultateve të vrojtimeve.

Instrumentet e vlerësimit që do të përdoren nga mësuesit/instruktorët janë:vëzhgim me listë kontrolli dhe pyetje.

Nxënësi/grupet duhen të kryejnë/ndjekin procedurat e listuara më sipër nëpërmjet një bashkëbisedimi profesional dhe ky proces mbikëqyret gjatë gjithë kohës nga komisioni, i cili më pas mund t’i drejtojë pyetje të parapërgatitura për pikat kyçe të procesit. Nxënësit vlerësohen me listë kontrolli e cila hartohet nga komisioni i provimit dhe duhet të përmbajë të gjitha hapat e procedurës së realizimit të kësaj detyre. Kjo listë kontrolli mund të përmbajë edhe kritere për vlerësimin e kompetencave kyçe profesionale.

Rekomandohet që secili nga postet e punës së lartpërmendur të ketë listë vlerësimi më vehte dhe në fund të realizimit të detyrave të parashikuara në 6 postet e punës, të bëhet tabela përmbledhëse e pikëve dhe të hidhet nota përkatëse.